鏡香
作者：曾丰
朝代：宋

paragraphs: 凌波仙子濃淡粧，六月鑑湖夜乘凉。
低頭貪照廣寒影，開口失噴清凈香。
花縣草池漪且淥，疑自鑑湖分一曲。
若爲仙子不呈身，無乃主人猶負俗。
新逢好事公子來，十年水鬰一旦開。
動摇倒影弄金彩，勾引回風生麝煤。
傑題所扁危亭峙，仙子涵恩勿私喜。
百里黔甿屈者伸，非徒恩汝數仙子。
長安得暇遊昆明，紫橐初開有餘馨。
主人顧影頭尚黑，仙子聞香眼重青。